L’àrea d’educació celebra una reunió amb les AMPAS/AFA i el PROFAM
2025-07-24

El contacte de les tècniques i els tècnics de l’àrea d’educació de l’Ajuntament de Burjassot amb la comunitat educativa del municipi és continu. Bona prova d’això són les múltiples reunions que desenvolupen al llarg de l’any per a, des de la Regidoria d’Educació, dirigida per Manuela Carrero, informar i coordinar totes les accions que es duen a terme en el municipi, en matèria educativa.

L’última d’aquestes reunions ha tingut lloc recentment, per part dels representants de les AMPAS/AFA, tant dels centres públics com dels concertats i dels tècnics del Programa d’Orientació Familiar (PROFAM) del Consistori.

En la trobada, s’han donat a conéixer els projectes i iniciatives que es desenvoluparan des de l’àrea d’educació en els pròxims mesos, proporcionant així la informació, de primera mà, a les famílies i coordinant amb elles, a través de les AMPAS/AFA, la seua realització.